## Τμήμα Μηχανικών Η/Υ & Πληροφορικής Πανεπιστήμιο Πατρών

# Ανάκτηση Πληροφορίας

## Εργαστηριακή Άσκηση Χειμερινό Εξάμηνο 2019

### Διδάσκων: Χ. Μακρής

(υπεύθυνος άσκησης: Αγορακης Μπομπότας, mpompotas@ceid.upatras.gr)

### Εκφώνηση

Στα πλαίσια της παρούσας εργαστηριακής άσκησης σας ζητείται να υλοποιήσετε μια μηχανή αναζήτησης κινηματογραφικών ταινιών η οποία θα βασίζεται στην Elasticsearch και θα αποφασίζει τη σειρά παρουσίασης των αποτελεσμάτων χρησιμοποιώντας τεχνικές μηχανικής μάθησης. Δεν ορίζεται γλώσσα υλοποίησης αλλά σας δίνεται η δυνατότητα να διαλέξετε όποια σας εξυπηρετεί καλύτερα.

#### Ερώτημα 1

Αρχικά, θα πρέπει να εγκαταστήσετε στο σύστημα σας την Elasticsearch και να γράψετε ένα μικρό πρόγραμμα το οποίο θα διαβάζει τις εγγραφές που περιέχονται στο αρχείο movies.csv και θα τις εισάγει στην Elasticsearch. Στη συνέχεια, θα πρέπει να γράψετε ένα δεύτερο πρόγραμμα το οποίο θα δέχεται ως είσοδο (είτε ως όρισμα γραμμής εντολών είτε κατά τη διάρκεια της εκτέλεσής του) ένα αλφαριθμητικό και θα επιστρέφει την λίστα των ταινιών που ταιριάζουν με αυτό διατεταγμένη σε φθίνουσα σειρά σύμφωνα με τη μετρική ομοιότητας της Elasticsearch (ΒΜ25).

#### Ερώτημα 2

Σας ζητείται να τροποποιήσετε το δεύτερο πρόγραμμα του ερωτήματος 1 έτσι ώστε να δέχεται ως επιπρόσθετη είσοδο έναν ακέραιο αριθμό, το αναγνωριστικό του χρήστη. Ακόμα θα πρέπει να πρέπει να αλλάξετε τον τρόπο ταξινόμησης της λίστας των αποτελεσμάτων. Πλέον τα αποτελέσματα θα εμφανίζονται σύμφωνα με μια νέα μετρική την οποία θα δημιουργήσετε εσείς και η οποία θα συνυπολογίζει την μετρική ομοιότητας της Elasticsearch, τη βαθμολογία που έχει βάλει ο χρήστης στην ταινία (αν είναι διαθέσιμη) και το μέσο όρο όλων των βαθμολογιών της. Τις βαθμολογίες των χρηστών για την κάθε ταινία θα τις βρείτε στο αρχείο ratings.csv.

#### Ερώτημα 3

Ένα σημαντικό πρόβλημα που προκύπτει από την προσέγγιση του προηγούμενου ερωτήματος είναι πως οι χρήστες συνήθως βαθμολογούν μόνο ένα υποσύνολο των ταινιών. Σε αυτό το ερώτημα θα προσπαθήσετε να επιλύσετε αυτό το πρόβλημα χωρίζοντας τους χρήστες σε συστάδες (clusters) σύμφωνα με τον τρόπο που βαθμολογούν. Στη συνέχεια, θα συμπληρώσετε τις βαθμολογίες που λείπουν για κάθε χρήστη χρησιμοποιώντας τον μέσο όρο της ταινίας στην συστάδα στην οποία ανήκει. Τέλος, θα πρέπει η μετρική που σχεδιάσατε πριν να ενημερωθεί κατάλληλα ώστε να χρησιμοποιεί και τη νέα πληροφορία που παραγάγατε. Για τη συσταδοποίηση (clustering) μπορείτε να πειραματιστείτε και να διαλέξετε όποιον αλγόριθμο επιθυμείτε.

#### Ερώτημα 4

Σε αυτό το ερώτημα θα επιχειρήσετε να βελτιώσετε την ποιότητα της ταξινόμησής σας συμπληρώνοντας τις βαθμολογίες που λείπουν με έναν ακόμα τρόπο. Για κάθε χρήστη, πάνω στις ταινίες για τις οποίες υπάρχουν δεδομένα θα εκπαιδεύσετε έναν αλγόριθμο κατηγοριοποίησης (π.χ. ένα νευρωνικό δίκτυο, ένα δέντρο απόφασης ή ό,τι άλλο επιθυμείτε) τον οποίο θα χρησιμοποιήσετε για να μαντέψετε πώς ο συγκεκριμένος χρήστης θα βαθμολογούσε τις υπόλοιπες. Για να εκπαιδεύσετε το μοντέλο σας θα πρέπει να μετασχηματίσετε τα σύνολο δεδομένων που σας δόθηκε μετατρέποντας τους τίτλους των ταινιών σε tf-idf vectors αξιοποιώντας τις δυνατότητες που σας προσφέρει η Elasticsearch. Στη συνέχεια θα πρέπει να προσθέσετε σε αυτά τα τις κατηγορίες στις οποίες ανήκουν οι ταινίες με την τεχνική one hot encoding. Τα νέα vectors που θα προκύψουν είναι οι εγγραφές του τελικού συνόλου δεδομένων με το οποίο θα δουλέψετε. Προσπαθήσετε να συνδυάσετε τα αποτελέσματα όλων των ερωτημάτων για να πετύχετε την καλύτερη ταξινόμηση.

### Παραδοτέα

1. Τα αρχεία κώδικα που υλοποιούν τα ζητούμενα της εκφώνησης.
2. Μια αναφορά σε μορφή pdf η οποία θα πρέπει να περιέχει τα ακόλουθα:
   * Αναλυτική καταγραφή του περιβάλλοντος υλοποίησης (γλώσσα προγραμματισμού, βιβλιοθήκες λογισμικού κτλ.) καθώς και τα βήματα που απαιτούνται για την εγκατάστασή του.
   * Σύντομη περιγραφή της διαδικασία υλοποίησης.
   * Σχολιασμό των τελικών αποτελεσμάτων.

### Διαδικαστικά

1. Η υλοποίηση της εργαστηριακής άσκησης απαλλάσσει τους φοιτητές από την υποχρέωση να παραδώσουν την θεωρητική εργασία.
2. Η άσκηση μπορεί να υλοποιηθεί είτε **ατομικά** είτε σε **ομάδες των δύο**.
3. Ως **ημερομηνία υποβολής** ορίζεται η **ημερομηνία της γραπτής εξέτασης** του μαθήματος στις **23:59**.
4. Η άσκηση θα εξεταστεί προφορικά σε ημερομηνία που θα ανακοινωθεί στο τέλος του εξαμήνου.
5. Η υποβολή της άσκησης πρέπει να γίνει μέσω email στις διευθύνσεις [mpompotas@ceid.upatras.gr](mailto:mpompotas@ceid.upatras.gr) και makri@ceid.upatras.gr. Το email αυτό πρέπει να ακολουθεί τους εξής κανόνες:
   * Το **θέμα** του πρέπει να είναι της μορφής **ir2019\_ΑΜ1[\_ΑΜ2]**
   * Το **σώμα** του πρέπει να περιέχει τα στοιχεία (**ΑΜ, ονοματεπώνυμο και email**) του φοιτητή ή των φοιτητών που παραδίδουν την άσκηση
   * Τα παραδοτέα της άσκησης θα πρέπει να περιέχονται σε ένα συνημμένο αρχείο με όνομα της μορφής **ir2019\_ΑΜ1[\_ΑΜ2].zip**
6. Η άσκηση μπορεί να αποσταλεί πολλές φορές αλλά θα βαθμολογηθεί μόνο η τελευταία της υποβολή.